Likumprojekts

**Grozījumi Starptautiskās palīdzības likumā**

Izdarīt Starptautiskās palīdzībaslikumā (Latvijas Vēstnesis, 2008, 74. nr.; 2009, 94. nr,; 2013, 188. nr.; 2013, 222. nr.; 2016, 249. nr.; 2020, 21. nr.) šādus grozījumus:

1. Papildināt 1.pantu ar terminu šādā redakcijā:

“19) **aģentūra** – institūcija, kas veic šajā likumā noteiktās funkcijas, lai veicinātu Latvijas attīstības sadarbības projektu īstenotāju dalību ārvalstu starptautiskās palīdzības sniedzēju finansētos attīstības sadarbības projektos;”;

1. Papildināt 2.pantu pēc vārdiem “efektīvu starptautisko palīdzību saņēmējvalstīm” ar vārdiem šādā redakcijā:

“kā arī lai attīstītu Latvijas attīstības sadarbības projektu īstenotāju prasmes un veicinātu to dalību ārvalstu starptautiskās palīdzības sniedzēju finansētos attīstības sadarbības projektos.”;

1. Papildināt 4.pantu ar piekto daļu šādā redakcijā:

“(5) Aģentūra Ministru kabineta noteikumos noteiktajā kārtībā nodrošina Eiropas Savienības ārējās darbības instrumentu un citu ārvalstu starptautiskās palīdzības finansētāju finansētu attīstības sadarbības projektu vienotā kontaktpunkta un koordinatora funkciju izpildi, sniedzot atbalstu valsts pārvaldes iestādēm un privāto tiesību juridiskajām personām attīstības sadarbības projektu piedāvājumu izstrādes, iesniegšanas un projektu administrēšanas procesā. Aģentūras funkcijas pilda Centrālā finanšu un līgumu aģentūra.”;

1. 9.pantā:

Papildināt 9.pantu ar 6.1 daļu šādā redakcijā:

“(6)1 Lai pārbaudītu, vai uz projekta iesniegumā minēto personu nav attiecināms šī likuma 9.panta astotās daļas 4.punkts, Ārlietu ministrija iegūst ziņas no Iekšlietu ministrijas Informācijas centra (Sodu reģistra). Ārlietu ministrija minēto informāciju no Iekšlietu ministrijas Informācijas centra (Sodu reģistra) ir tiesīga saņemt, neprasot projekta iesniedzēja un citu likuma 9.panta astotās daļas 4.punktā minēto personu piekrišanu;”.

Papildināt 9.panta astoto daļu ar 4.punktu šādā redakcijā:

“4) projekta iesniedzējs vai persona, kura ir projekta iesniedzēja valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju ar filiāli saistītās darbībās, vai cita projekta iesniegumā minētā persona, ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams, ir atzīta par vainīgu kukuļņemšanā, kukuļdošanā, kukuļa piesavināšanās, starpniecībā kukuļošanā, neatļauta labuma pieņemšanā vai komerciālā uzpirkšanā.”;

1. Papildināt likumu ar 15.pantu šādā redakcijā:

**“15.** **pants. Dalība ārvalstu starptautiskās palīdzības finansētāja attīstības sadarbības projektā**

(1) Latvijas Republikas valsts pārvaldes iestāde vai privāto tiesību juridiskā persona savas kompetences ietvaros var pieņemt lēmumu par dalību ārvalstu starptautiskās palīdzības finansētāja finansētā attīstības sadarbības projektā un veikt attīstības sadarbības projekta īstenotāja pienākumus, ievērojot attiecīgā starptautiskās palīdzības finansētāja noteikumus, kādā tiek izvēlēti tā finansēta attīstības sadarbības projekta īstenotāji.

(2) Šā panta pirmajā daļā minētās valsts pārvaldes iestādes un privāto tiesību juridiskās personas var vērsties aģentūrā, lai saņemtu konsultatīvu atbalstu par pieteikumu vai projektu piedāvājumu izstrādi un iesniegšanu Eiropas Savienības ārējās darbības instrumentu finansētos attīstības sadarbības projektos vai programmās, kā arī atbalstu projektu administrēšanas procesā. Aģentūra var sniegt konsultatīvu atbalstu arī par dalību citu ārvalstu starptautiskās palīdzības finansētāju finansētos attīstības sadarbības projektos. Aģentūras atbalsta sniegšanas nosacījumus, sniegtā atbalsta apjomu un atbalsta sniegšanas kārtību nosaka Ministru kabinets.

(3) Aģentūras var uzņemties attīstības sadarbības projekta koordinatora lomu un iesniegt pieteikumu vai projekta piedāvājumu dalībai ārvalstu starptautiskās palīdzības finansētāja attīstības sadarbības projekta īstenošanā.”.

Ārlietu ministrs

E. Rinkēvičs